arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Það frv. til lánsfjárlaga sem hér er til afgreiðslu er illa unnið og vanbúið í alla staði. Það er fráleitt að afgreiða slíkt plagg á Alþingi með þeim hætti sem meiri hl. hefur lagt til. Þess vegna er hér uppi till. um það að málinu verði í rauninni vísað til ríkisstj. aftur og þess krafist af henni að hún reyni að vinna sín verk betur. Það er lágmarkskrafa Alþingis á hendur ríkisstj. Þess vegna segi ég já við þessari till.



Herra forseti. Eins og kunnugt er hefur ríkisstj. sjálf lýst því yfir að lánsfjáröflun í samræmi við þetta frv. standist ekki og skorti um 400 millj. til þess. Þau lánsfjárlög sem hér eru til afgreiðslu eru þess vegna gersamlega óraunhæf að mati ríkisstj. sjálfrar og forsendur lánsfjárlaganna í þessari mynd brostnar. Það er bæði rangt og háskasamlegt að afgreiða lánsfjárlögin í þessari mynd. Það vekur falskar vonir og allar áætlanir verða á röngum forsendum hjá einstökum stofnunum. Það sem nú þarf að gera er að endurskoða áætlunina frá grunni á raunhæfum forsendum og endurmeta alla þætti. Þessu verkefni sínu verður ríkisstj. að sinna. Það er þess vegna ekki nema einn raunhæfur kostur í þeirri stöðu sem hér er uppi. Hann er sá að vísa frv. til ríkisstj. Ég segi já.
Þingræður haldnar á Alþingi Íslendinga



Virðulegi forseti. Ég mæli hér fyrir áliti allshn. Ed. um breyt. á lögum um birtingu laga og stjórnvaldaerinda. Eins og nál. ber með sér mælir allshn. með því að frv. verði samþykkt. Frv. fjallar um birtingu staðbundinna gjaldskráa og gerir ráð fyrir að um birtingu þeirra verði tekin upp nýr háttur, þ. e. að horfið sé frá því að birta slíkar gjaldskrár eins og verið hefur í B-deild Stjórnartíðinda, en í stað þess látið nægja að geta þess í B-deild Stjórnartíðindanna hvenær þessar gjaldskrár hafi verið útgefnar og hvar þær liggi frammi eða hvar þær séu birtar innan þeirra staðartakmarka sem þær eiga að gilda fyrir. Fjöldi staðbundinna gjaldskráa hefur farið mjög vaxandi, þannig að birting þeirra hefur tekið æ meira rúm í B-deild Stjórnartíðinda og er nú svo komið að þar er ekkert hóf á. Þess vegna þykir eðlilegt að fella niður birtingu þeirra í B-deildinni. Það horfir til sparnaðar, hagræðingar og birting í Stjórnartíðindum virðist óþörf vegna réttaröryggis. Það er hægt að fullnægja því skilyrði allt eins vel með því að birta gjaldskrá, hvort sem það er hafnargjaldskrá eða hitaveitugjaldskrá o. s. frv., á staðnum. Ég endurtek svo, virðulegi forseti, að allshn. Ed. mælir með samþykkt frv.
Þingræður haldnar á Alþingi Íslendinga

Landbrh. (Jón Helgason) Hæstv. forseti. Stjórnarfrv. það um breytingu á lögum um málflytjendur, sem hér liggur fyrir á þskj. 452, er flutt í þeim tilgangi að taka af öll tvímæli um það hverjir njóti réttinda og beri skyldur héraðsdóms- og hæstaréttarlögmanna skv. málflytjendalögum. Skv. lögunum skulu lögmenn hafa með sér félag, Lögmannafélag Íslands, og skulu stjórnvöld m. a. hafa eftirlit með að félagsmenn fari að lögum í starfa sínum og ræki skyldur sínar af trúmennsku og samviskusemi. Talið hefur verið að allir þeir sem fengið hafa mátflutningsleyfi eigi skylduaðild að Lögmannafélaginu. Ýmis opinber störf eru þess eðlis að málflutningsstarf telst ósamrýmanlegt slíku starfi og lögfræðingar er þeim gegna mega ekki stunda málflutningsstarf. Hafi þeir fengið málflutningsleyfi skulu þeir leggja inn leyfi sitt meðan svo stendur á. Svo háttar til um þá sem gegna störfum við embætti dómara, lögreglustjóra, tollstjóra ríkisskattstjóra, ríkissaksóknara og í stjórnarráði og er um það fjallað í reglugerð frá 1971. Þessir málflytjendur einir eru undanþegnir félagsskyldu en hins vegar ekki aðrir, jafnvel þótt þeir sinni ekki málflutningsstörfum. Frv. felur það í sér að þeim sem þess óska og engin málflutningsstörf stunda verði heimilað að afhenda málflutningsleyfi sitt til varðveislu í dómsmrn. Fellur þá niður skylduaðild viðkomandi að Lögmannafélaginu meðan svo stendur á jafnframt því sem honum er óheimili að stunda málflutning sem háður er einkaleyfi lögmanna. Með frv. verða þannig skýrari línur að því leyti hverjir séu félagsmenn í Lögmannafélaginu og beri skyldur og réttindi lögmanna. Skapast með þessu betri aðstaða fyrir stjórn Lögmannafélagsins til að gegna skyldum sínum að því er varðar þá sem málflutning stunda. Hefur stjórn Lögmannafélagsins óskað eftir því að breyting þessi komist á og hefur þótt rétt að stuðla að því með flutningi frv. Frv. gerir jafnframt ráð fyrir því að þeim sem af sjálfsdáðum leggja inn leyfi sitt til varðveislu verði heimiluð aukaaðild að Lögmannafélaginu, svo og að málflytjanda, sem hefur málflutning að aðalstarfi í þágu opinbers aðila, verði heimiluð full aðild að félaginu. Frv. þetta fjallar um afmarkaðan þátt að því er varðar starf málflytjanda, þann að taka af tvímæli um hverjir njóti réttinda og beri skyldur lögmanna. Er þess að vænta að breytingin tryggi betur að hafa megi eftirlit með starfi þeirra lögmanna sem málflutning stunda. Ég tel eigi þörf á að víkja frekar að efni frv. og vísa að öðru leyti til athugasemda með því. Að svo mæltu legg ég til að frv. verði að þessari umr. lokinni vísað til 2. umr. og hv. allshn.
Þingræður haldnar á Alþingi Íslendinga



Herra forseti. Heilbr.- og trn. Nd. hefur fjallað um þetta mál. Frv. þetta er flutt í framhaldi af og í samræmi við þá yfirlýsingu ríkisstj. að hún muni beita sér fyrir úrbótum handa þeim sem verst eru settir með ákveðnum hækkunum á bótum almannatrygginga og tengist þetta þeim samningum sem hafa nýlega verið gerðir á milli aðila vinnumarkaðarins og fjmrh. fyrir hönd ríkissjóðs og BSRB. Heilbrigðis- og trygginganefndir beggja deilda fjölluðu um málið á sameiginlegum fundi og auk þess hafa nefndir hvorrar deildar um sig fjallað um málið. Við erum öll sammála um að flýta þessu máli og sammála um að afgreiða það og mæla með því að það fái afgreiðslu sem fyrst.



Herra forseti. Allshn. Nd. hefur haft til meðferðar frv. til l. um breyt. á lögum um framboð og kjör forseta Íslands nr. 36 12. febr. 1945, 180. mál komið frá Ed. Nál. hefur verið útbýtt í Nd. á þskj. 505. Nefndin hefur athugað frv. og leggur shlj. til að það verði samþykkt óbreytt.
Þingræður haldnar á Alþingi Íslendinga



Herra forseti. Við upphaf þessarar umr. flutti hæstv. fjmrh. till. að ákvæði til bráðabirgða við það mál sem hér er til umr. þar sem lagt er til að við álagningu tekjuskatts á árunum 1984 og 1985 vegna tekna áranna 1983 og 1984 verði skattskyldum aðilum heimilt að leggja tillög í varasjóð í stað þess að leggja tillög í fjárfestingarsjóð skv. 11. tölul. 31. gr. frv. Hámark varasjóðstillags skv. þessu verður eins og í gildandi lögum 25% af þeirri fjárhæð sem eftir stendur þegar frá tekjum hefur verið dregið skv. II. kafla. Þau rök liggja fyrir þessu að ýmis fyrirtæki hafa, vegna þess dráttar sem orðið hefur á afgreiðslu málsins, gert upp eftir hinni gömlu aðferð. Önnur fyrirtæki hafa gert upp sína reikninga eftir þeirri aðferð sem að hefur verið stefnt að lögfesta með þessu nýja frv. Þegar svo er komið þótti ekki óeðlilegt að láta á það reyna á næstu tveimur árum hvernig fyrirtækin mundu bregðast við þessari nýbreytni, þ. e. að þau gætu valið á milli þessara tveggja aðferða á næstu tveimur árum. Þannig mundi reynslan skera úr hvort eðlilegt væri að hafa þessa skipan til frambúðar eða ákveða að fjárfestingarsjóðurinn yrði eini möguleikinn að þessum umþóttunartíma liðnum. Þess var óskað við umr. hér í gær af hv. 3. þm. Reykv. að málið yrði á ný tekið til umr. í fjh.- og viðskn. vegna þessarar nýju till. frá hæstv. fjmrh. Það var gert. Nefndin hélt fund í morgun og ræddi tillöguna. Allir viðstaddir nm. töldu að þessi breyting væri til bóta, en afstaða þeirra til frv. er að öðru leyti óbreytt. Að þessu áliti n. standa Páll Pétursson, Friðrik Sophusson, Halldór Blöndal, Þorsteinn Pálsson, Kjartan Jóhannsson og Guðmundur Einarsson en hv. þm. Svavar Gestsson var ekki viðstaddur meðferð málsins í n. í morgun. Það er till. meiri hl. n. skv. þessu að þetta ákvæði til bráðabirgða sé til bóta og verði samþykkt.



Herra forseti. Þar sem mér barst ekki boð um fund í fjh.- og viðskn. í morgun gat ég ekki sótt fundinn og tók ekki þátt í afgreiðslu málsins. Ég vil hins vegar láta það koma fram að þessi brtt. breytir engu um afstöðu mína eða okkar Alþb.-manna til þessara tveggja frv. um skattfríðindi fyrirtækja, sem við höfum lýst okkur andvíga í umr. hér og nál. sem fram hafa komið. En ástæða er til þess að fagna því að formaður fjh. og viðskn. Nd. sá ástæðu til að kveðja nefndina saman til fundar til þess að fjalla um þetta mál, enda óhjákvæmilegt. Þó það sé ekki veruleg breyting frá þessum frumvörpum er það þó það mikil breyting að rétt er og eðlilegt að þm. ræði málið, svo sem gert hefur verið, eins og hv. 1. þm. Suðurl. gerði grein fyrir áðan.
Þingræður haldnar á Alþingi Íslendinga



Virðulegi forseti. Enda þótt hv. þdm. sé kunnugt um breytingu þá sem gerð var í Nd. nú fyrir skemmstu á frv. því sem hér er til umr. tel ég rétt að formlegur fundur verði haldinn í fjh.- og viðskn., en geri ráð fyrir að hann geti orðið stuttur. Þar yrði þá líka fjallað um þá breytingu sem gerð var á 2. dagskrármálinu nú fyrir skemmstu í Nd. Ég óska þess vegna eftir fundarhléi sem ég vænti að þurfi ekki að vera nema 5 mínútur. - Fundarhlé. Hæstv. forseti. Hv. fjh.- og viðskn. þessarar deildar hefur haldið fund um þá breytingu sem gerð var á þessu frv. í Nd. og gerir engar athugasemdir við hana. Sömuleiðis höfum við fjallað um fylgifrv. með þessu máli og þá breytingu sem á því var gerð og gerum heldur enga athugasemd við hana, en afstaða til málanna í heild kemur að sjálfsögðu fram hér við lokaatkvgr.



Virðulegi forseti. Þm. Alþb. greiddu atkv. gegn þessu frv. ásamt nokkrum öðrum stjórnarandstöðuþm. við afgreiðslu málsins hér í deildinni á sínum tíma. Afstaða okkar hefur að sjálfsögðu ekki breyst þrátt fyrir þær breytingar sem gerðar hafa verið á málinn í Nd. Þó vil ég taka það fram að ég tel ekki að þessi breyting út af fyrir sig geri frv. neitt verra en það var, þ. e. að menn megi nota núgildandi varasjóðsheimildir í stað þessara nýju heimilda sem eru í frv. Frv. verður því ekki óaðgengilegra þess vegna. Hitt er annað mál, að þessi heimild í núgildandi lögum til þess að leggja 25% í varasjóð í félögum, sem telja fram sem sjálfstæðir skattaðilar, hefur alltaf verið til þess eins að draga úr skattgreiðslum fyrirtækja sem eru með þessu rekstrarformi. Hún hefur auðvitað aldrei verið neitt annað en hrein skattalækkunaraðferð og verður það að sjálfsögðu áfram á meðan hún er notuð. Þetta vildi ég að fengi að koma hér fram vegna þess að þessi skattalækkunarheimild sem verið hefur um langt skeið, að draga megi 25% frá áður en skattur er lagður á, á að gilda áfram. Þar er auðvitað ekki um neitt annað að ræða en aðferð til þess að gera atvinnurekstrinum í landinu kleift að borga miklu minni skatta en honum ber og hann ætti að gera frá almennu sjónarmiði.
Þingræður haldnar á Alþingi Íslendinga



Virðulegi forseti. Hér er um að ræða ákvæði til bráðabirgða til eins árs vegna aðstæðna í þjóðfélaginu, ákvæði sem að mínu mati er meingallað. En í trausti. þess að þessi mál verði endurskoðuð og Aflatryggingasjóði tryggður eðlilegur grundvöllur ekki síðar en í árslok segi ég já.
Þingræður haldnar á Alþingi Íslendinga



Borist hefur svohljóðandi bréf: „Reykjavík 4. apríl 1984. Ingvar Gíslason, 1. þm. Norðurl. e., hefur ritað mér á þessa leið: „Þar sem ég er á förum til útlanda í opinberum erindum og get ekki sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varaþm. Framsfl. í Norðurl. e., Níels Árni Lund æskulýðsfulltrúi, Reykjavík, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Birgir Ísl. Gunnarsson, forseti Nd.“ Þessu bréfi fylgir kjörbréf Níelsar Á. Lund. Þá hefur borist svohljóðandi bréf: „Reykjavík, 4. apríl 1984. Kjartan Jóhannsson, 3. þm. Reykn., hefur ritað mér á þessa leið: „Þar sem ég er á förum til útlanda í opinberum erindum og get því ekki sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varaþm. Alþfl. í Reykjaneskjördæmi, Kristín H. Tryggvadóttir fræðslufulltrúi, Garðabæ, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Þessu bréfi fylgir kjörbréf Kristínar H. Tryggvadóttur. Þá hefur borist svohljóðandi bréf: „Reykjavík, 6. apríl 1984. Halldór Blöndal, 5. þm. Norðurl. e., hefur ritað mér á þessa leið: „Þar sem ég er á förum til útlanda í opinberum erindum og get því ekki sinnt þingstörfum um sinn leyfi ég mér með skírskotun til 138. gr. laga um kosningar til Alþingis að óska þess, að 1. varaþm. Sjálfstfl. í Norðurl. e., Björn Dagbjartsson matvælaverkfræðingur, taki sæti á Alþingi í fjarveru minni.“ Þetta er yður hér með tilkynnt, herra forseti. Ingvar Gíslason, forseti Nd.“ Björn Dagbjartsson hefur áður tekið sæti á þessu þingi, en svo er ekki ástatt með Níels Árna Lund og Kristínu H. Tryggvadóttur. Vil ég leyfa mér að biðja hv. kjörbréfanefnd að rannsaka kjörbréf þeirra beggja. Á meðan verður fundinum frestað í 5 mínútur. Fundarhlé.

Till. kjörbréfanefndar um kjörbréf Kristínar H. Tryggvadóttur samþ. með 32 shlj. atkv. Till. kjörbréfanefndar um kjörbréf Níelsar Árna Lund samþ. með 36 shlj. atkv.
Þingræður haldnar á Alþingi Íslendinga



Á dagskrá er eitt mál, rannsókn kjörbréfs, en svo er ástatt að hvorki hefur viðkomandi varamaður náð því að koma til þings né hefur kjörbréf borist, hvort tveggja vegna þess að veður hefur hamtað í dag. Með tilliti til þessa er dagskrármálið tekið út af dagskrá.
Þingræður haldnar á Alþingi Íslendinga



Herra forseti. Nefndin leggur til að málið verði samþykkt.



Herra forseti. Fjh.- og viðskn. hefur haft þetta mál til meðferðar. Meiri hl. n. leggur til að frv. verði samþ. óbreytt. Minni hl. n. var andvígur því ákvæði sem hér er breytt, en hreyfir ekki andmælum við þessari breytingu. Það kom fram við 1. umr. að þetta er nánast tæknilegt atriði við álagningu skattsins núna í ár.
Þingræður haldnar á Alþingi Íslendinga

Menntmrh. (Ragnhildur Helgadóttir) Hæstv. forseti. Það frv., sem hér liggur fyrir, er í raun og veru um lögfestingu starfsemi sem fram hefur farið í tengslum við Háskóla Íslands í 4 ár. Það miðar að því að styrkja þá málræktarstarfsemi sem þarna hefur farið fram og tengja stofnunina betur Háskólanum á þann veg að í Íslenska málnefnd tilnefni nú heimspekideild og Orðabók Háskólans sinn manninn hvor og háskólaráð tilnefni einn. Þetta þýðir að það kemst fastari skipan á málnefnd, en hingað til hefur ráðh. skipað hana án tilnefningar. Íslensk málnefnd hefur haft með höndum mjög mikilvægt starf, ekki síst á sviði nýyrðasöfnunar og gefið út fagorðasöfn. T. d. hefur nú í vetur komið út íslenskt tölvuorðasafn. Þetta eru atriði sem skipta mjög miklu máli eftir því sem nýjar atvinnugreinar koma inn í landið, ný tækni og ný heiti. Ýmis fleiri mjög mikilvæg verkefni hefur Íslensk málnefnd haft með höndum. M. a. var hún brautryðjandi í íslenskri máltölvun og fleiri hagnýt verkefni, sem henni eru falin, annast hún. Til að tryggja að ekki verði um of skörun á verkefnum málnefndar og annarra stofnana, sem tengjast íslensku máli á vegum Háskólans, eru þessi atriði nú fest í lögum. Orðabók hefur nokkuð skyld verkefni með höndum, en hún annast fyrst og fremst útgáfu sögulegs orðasafns en aftur á móti málnefndin nýyrði. Til að tryggja enn betur samstarf þessara stofnana er gert ráð fyrir að orðabókin tilnefni mann í málnefnd, en það er meðal þeirra breytinga sem komu inn í frv. í Nd. Ég vil taka fram að skýringin á þeim brtt., sem eru 5 talsins og fram komu frá menntmn. Nd., er sú að tekið var tillit til allra ábendinga frá stofnunum Háskólans og nm. um breytingar sem gera þyrfti á frv. Niðurstaðan er sú að alger samstaða er um málið eftir að Nd.-nefndin hefur borið saman bækurnar við þær stofnanir Háskólans sem þarna eiga hlut að máli. Eins og menn sjá er frv. undirbúið af rektor Háskólans, Baldri Jónssyni dósent, sem staðið hefur fyrir þessu starfi um nokkurra ára skeið, og svo Runólfi Þórarinssyni í menntmrn. Hæstv. forseti. Ef við miðum við að núv. forstöðumaður verði áfram forstöðumaður er kostnaðurinn við frv. ekki annar en sá að launamunur er á milli starfs dósents og prófessors og mun hann ekki ýkja mikill eins og kunnugt er. Það er samdóma álit Nd.-nefndarinnar og rn. svo og þeirra sem að frv. þessu standa að mikilvægt sé fyrir þessa starfsemi til að tryggja tilvist hennar í framtíðinni að þetta nái fram að ganga nú og ég treysti því að hv. n. sýni því skilning og greiði fyrir því að málið fái samþykki hér í þessari hv. deild.
Þingræður haldnar á Alþingi Íslendinga



Herra forseti. Ég fer fram á að atkvgr. um þetta dagskrármál verði frestað þangað til séð verður hvernig frv. samferða reiðir af, en ekki fer á milli mála að hér er gerð tilraun til að hindra framgang þess. Þarf ég ekki að hafa fleiri orð um þetta, herra forseti.



Herra forseti. Ég tala hér fyrir nál. um frv. til l. um breytingu á lögum nr. 43 30. apríl 1982, um útflutningsgjald af grásleppuafurðum, frá meiri hl. sjútvn. Það þarf ekki langt mál um þetta frv., það er svo stutt síðan sjútvrh. mælti hér fyrir því að mönnum er sjálfsagt enn í fersku minni hvað ráðh. lét frá sér fara um þetta mál. En nál. er þannig: „Nefndin hefur rætt málið og leggur til að frv. verði samþykkt. Fjarstaddir afgreiðslu málsins voru Gunnar G. Schram og Guðmundur Einarsson.“ Undir nál. skrifa Stefán Guðmundsson, Garðar Sigurðsson, Friðrik Sophusson, Halldór Blöndal og Ingvar Gíslason.
Þingræður haldnar á Alþingi Íslendinga



Virðulegi forseti. Þar sem ég er nýbúin að gagnr na þetta frv. ætla ég ekki að segja mörg orð núna. Ég ætla bara að lýsa yfir að ég vona að hv. Nd. hafi vit fyrir hv. Ed. í þessu máli.
Þingræður haldnar á Alþingi Íslendinga



Herra forseti. Ég hef ekki séð nauðsyn bera til að afgreiða þetta frv. Núverandi skipan hefur ekki háð starfsemi Búnaðarbanka Íslands nema síður sé. Honum hefur verið stjórnað með þeim hætti að staða hans hefur yfirleitt verið betri gagnvart Seðlabanka Íslands en annarra ríkisviðskiptabanka. Frv. þetta felur í sér aukna miðstýringu bankakerfisins sem gengur í öfuga átt við aukið frjálsræði um starfsemi innlánsstofnana. Í grg. er þess getið að ætlunin sé að það tryggi samræmdari afstöðu stjórnvalda gagnvart bönkum að fella þá undir einn ráðh., m. a. til þess að koma við betri stjórnun í því að ekki verði um of öra fjölgun útibúa að ræða. Ég tel að réttara væri að setja almennar reglur um þau skilyrði sem innlánsstofnanir þurfa að uppfylla til þess að stofna bankaútibú eða bankaafgreiðslur heldur en að koma á miðstýringu með þessum hætti. Að mínu áliti er þetta frv. ekki þarft. Það gæti hins vegar reynst verða til mikillar óþurftar. Ég segi nei.
Þingræður haldnar á Alþingi Íslendinga



Ingvar Gíslason er því rétt kjörinn forseti Nd. Alþingis. Ég óska honum velfarnaðar í starfi og bið hann að koma hér upp og taka við fundarstjórn.



Ég þakka hv. þdm. fyrir þann sóma sem mér er sýndur með þessari kosningu. Ég á þá eina ósk að samstarfið við þingdeildina megi haldast sem allra best. Í því sambandi vænti ég góðs samstarfs frá þingdeildinni í heild og hverjum einstökum þm.
Þingræður haldnar á Alþingi Íslendinga



Er því Salome Þorkelsdóttir rétt kjörinn forseti Ed. Alþingis. Ég óska Salome Þorkelsdóttur til hamingju með kjörið. Ég fel hv. Ed. í hendur Salome Þorkelsdóttur og óska henni farsældar í forsetastörfum.



Ég þakka hv. þdm. það traust sem þeir hafa sýnt mér með því að endurkjósa mig sem forseta þessarar hv. deildar. Ég óska einlæglega eftir að eiga jafn ánægjulegt samstarf við hv. þdm. og á seinasta þingi.
Þingræður haldnar á Alþingi Íslendinga



Forseta hefur borist svohljóðandi bréf: „Alþingi, 1. nóv. 1984. Tómas Árnason, 4. þm. Austurl., hefur ritað mér á þessa leið: „Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður Framsfl. í Austurlandskjördæmi, Jón Kristjánsson félagsmálafulltrúi, Egilsstöðum, taki sæti á Alþingi í fjarveru minni.“ Þetta er yður hér með tilkynnt, herra forseti. Salome Þorkelsdóttir, forseti Ed.“ Jón Kristjánsson hefur áður tekið sæti á Alþingi á þessu kjörtímabili. Býð ég hann velkominn til starfa. Þá hefur forseta borist svohljóðandi bréf: „Alþingi, 5. nóv. 1984. Guðrún Agnarsdóttir, 3. landsk. þm., hefur í dag ritað mér á þessa leið: „Þar sem ég vegna sérstakra anna get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður landsk. þm. Samtaka um kvennalista, Málmfríður Sigurðardóttir, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Með því að Málmfríður Sigurðardóttir hefur ekki tekið sæti á Alþingi áður þarf að rannsaka kjörbréf hennar sem hér fylgir með. Ég leyfi mér að óska eftir að hv. kjörbréfanefnd taki kjörbréfið til athugunar. Á meðan er fundinum frestað í fimm mínútur. - Fundarhlé.



Herra forseti. Kjörbréfanefnd hefur tekið til athugunar kjörbréf Málmfríðar Sigurðardóttur, 1. varamanns Samtaka um kvennalista sem tekur sæti á þingi sem 3. landsk. þm. í forföllum Guðrúnar Agnarsdóttur. Kjörbréfanefnd gerir engar athugasemdir við kjörbréfið og leggur til að það verði samþykkt.



Málmfríður Sigurðardóttir hefur unnið drengskaparheit að stjórnarskránni. Ég býð hana velkomna til starfa á Alþingi.
Þingræður haldnar á Alþingi Íslendinga



Forseta hefur borist svohljóðandi bréf: „Alþingi, 8. nóv. 1984. Karl Steinar Guðnason, 6. landsk. þm., hefur í dag ritað mér á þessa leið: „Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður landsk. þm. Alþfl., Magnús H. Magnússon, Vestmannaeyjum, taki sæti á Alþingi í fjarveru minni.“ Þetta er yður hér með tilkynnt, herra forseti. Salome Þorkelsdóttir, forseti Ed.“ Magnús H. Magnússon hefur áður tekið sæti á Alþingi á þessu kjörtímabili. Býð ég hann velkominn til starfa. Þá hefur forseta borist svohljóðandi bréf: „Alþingi, 9. nóv. 1984. Páll Pétursson, 2. þm. Norðurl. v., hefur í dag ritað mér á þessa leið: „Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður Framsfl. í Norðurlandskjördæmi vestra, Sverrir Sveinsson veitustjóri, Siglufirði, taki sæti á Alþingi í fjarveru minni.“ Þetta er yður hér með tilkynnt, herra forseti. Ingvar Gíslason, forseti Nd.“ Sverrir Sveinsson hefur áður tekið sæti á Alþingi á þessu kjörtímabili. Býð ég hann velkominn til starfa. Forseta hefur borist svohljóðandi bréf: „Alþingi, 8. nóv. 1984. Sigríður Dúna Kristmundsdóttir, 11. þm. Reykv., hefur í dag ritað mér á þessa leið: „Þar sem ég vegna sérstakra anna get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess, að 1. varamaður Samtaka um kvennalista í Reykjavík, Kristín Ástgeirsdóttir sagnfræðingur, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Salome Þorkelsdóttir, forseti Ed.“ Bréfi þessu fylgir kjörbréf Kristínar Ástgeirsdóttur. Það þarf athugunar við og ég fer þess á leit að hæstv. kjörbréfanefnd taki kjörbréf þetta til meðferðar. Á meðan verður fundinum frestað í 5 mínútur. - Fundarhlé.



Herra forseti. Kjörbréfanefnd hefur rannsakað kjörbréf Kristínar Ástgeirsdóttur og ekki fundið neitt athugavert og leggur til að kjörbréfið verði samþykkt.



Kristín Ástgeirsdóttir hefur unnið drengskaparheit að stjórnarskránni. Ég býð hana velkomna til starfa á Alþingi Íslendinga.